ET Euroopa Liidu Teataja C 160/19

Algatamisteade teatavate Hiina Rahvavabariigist pärit rauast või terasest kinnitusdetailide impordi suhtes kehtivate nende dumpinguvastaste meetmete läbivaatamise kohta, mis võeti pärast Maailma Kaubandusorganisatsiooni vaidluste lahendamise organi 2011. aasta 28. juulil kinnitusdetailide vaidluses (DS 397) vastuvõetud soovitusi ja otsuseid

2012/C 160/07

Euroopa Komisjon on saanud läbivaatamistaotluse vastavalt nõukogu 23. juuli 2001. aasta määruse (EÜ) nr 1515/2001 (meetmete kohta, mida ühendus võib võtta pärast WTO vaidluste lahendamise organi aruannet dumpingu- ja subsiidiumivastaste meetmete kohta) (1) (edaspidi „WTO võimaldamismäärus”) artikli 1 lõikele 3.

1. Läbivaatamistaotlus

Taotluse esitas äriühing Bulten Fasteners (China) Co., Ltd. pärast seda, kui komisjon oli avaldanud teatise (2), milles paluti, et Hiina Rahvavabariigist pärit kinnitusdetailide eksportivad tootjad annaksid endast teada ja taotleksid meetmete läbivaatamist, kui neile tundub, et kõnealuse kinnitusdetaile käsitleva teatise punkti 1 alapunktis a esitatud tingimused kehtivad nende kohta.

2. Vaatlusalune toode

Käesoleva uurimise raames vaadeldakse toodet, mille alla kuuluvad teatavad Hiina Rahvavabariigist pärit rauast või terasest kinnitusdetailid (edaspidi „vaatlusalune toode”), mis on määratletud nõukogu 26. jaanuari 2009. aasta määruses (EÜ) nr 91/2009 (3) (edaspidi „esialgne määrus“).

3. Kehtivad meetmed

Praegu kohaldatav meede on teatavate Hiina Rahvavabariigist pärit rauast või terasest kinnitusdetailide impordi suhtes nõukogu määrusega (EÜ) nr 91/2009 kehtestatud lõplik dumpinguvastane tollimaks.

4. Läbivaatamise põhjused

Vastavalt WTO võimaldamismääruse artikli 1 lõikele 3 esitatud taotlus põhineb sellel, et punktis 1 nimetatud taotluse esitajal soovitati koostööst loobuda ja taotleda individuaalset kohtlemist, sest nõukogu määruse (EÜ) nr 1225/2009 (4) (edaspidi „dumpinguvastase algmäärus”) artikli 9 lõikest 5 tulenev halduskoormus oleks olnud liiga suur.

Taotluse esitaja esitas andmed ka oma ekspordihindade ja koguste kohta esialgsel uurimisperioodil, nii nagu on nõutud kõnealuse kinnitusdetaile käsitleva teatise punkti 1 alapunkti b punktis ii.

Lisaks väitis taotluse esitaja, et kui nad oleks esialgse uurimise käigus koostööd teinud, siis oleksid nad taotlenud individuaalset kohtlemist dumpinguvastase algmääruse artikli 17 lõike 3 kohaselt, ja seepärast taotlevad nad individuaalset kohtlemist nüüd.

5. Dumpingu kindlakstegemine

Pärast nõuandekomiteega konsulteerimist otsustas komisjon, et on olemas piisavad tõendid õigustamaks läbivaatamise algatamist, ning seega algatab komisjon vastavalt WTO võimaldamismääruse artikli 1 lõikele 3 läbivaatamise, et teha kindlaks, kas taotluse esitaja vastab dumpinguvastase algmääruse artikli 9 lõikes 5 ja artikli 17 lõikes 3 sätestatud tingimustele, et määrata talle individuaalne dumpingumarginaal.

Kui taotluse esitaja vastab nõuetele, mida on vaja individuaalse tollimaksu kehtestamiseks, siis määratakse tema suhtes kehtiv individuaalne dumpingumarginaal ja tollimaksu tase (juhul kui tollimaks kehtestatakse), mis peaks kehtima vaatlusaluse toote liitu importimisel. Uurimisel tehakse kindlaks individuaalne dumpingumarginaal; selleks kasutatakse taotluse esitaja ekspordihindu esialgse uurimisperioodi ajal ja võrdlusriigis kehtivat normaalväärtust, mis esialgse uurimisperioodi ajal juba kindlaks määrati.

a) Küsimustikud

Uurimise seisukohast vajaliku teabe saamiseks saadab komisjon taotluse esitajale küsimustiku. Komisjon peab saama kõnealuse teabe ja tõendid punkti 6 alapunkti a alapunktis i sätestatud tähtaja jooksul.

b) Teabe kogumine ja huvitatud isikute ärakuulamine

Kõigil huvitatud isikutel palutakse teha teatavaks oma seisukohad, esitada teave, mida küsimustik ei hõlma, ja tõendid. Komisjon peab saama kõnealuse teabe ja tõendid punkti 6 alapunkti a alapunktis i sätestatud tähtaja jooksul.

Lisaks võib komisjon huvitatud isikud ära kuulata, kui nad esitavad taotluse, milles on märgitud ärakuulamise konkreetsed põhjused. Kõnealune taotlus tuleb esitada punkti 6 alapunkti a alapunktis ii sätestatud tähtaja jooksul.

6. Tähtajad

Üldtähtajad

i) Isikutele, kes teatavad endast, vastavad küsimustikule ja esitavad mis tahes muud teavet.

Selleks et nende avaldusi uurimise ajal arvesse võetaks, peavad kõik asjaosalised endast teada andma, võttes komisjoniga ühendust, esitama oma seisukohad ning küsimustike vastused ja mis tahes muu teabe 37 päeva jooksul alates käesoleva teadaande avaldamise kuupäevast Euroopa Liidu Teatajas, kui ei ole sätestatud teisiti. Tähelepanu juhitakse asjaolule, et enamiku algmääruses sätestatud menetlusõiguste kasutamine sõltub sellest, kas asjaomane isik on eespool nimetatud ajavahemiku jooksul endast teatanud.

ii) Ärakuulamised

Lisaks võivad kõik huvitatud isikud sama 37-päevase tähtaja jooksul taotleda komisjonilt ärakuulamist.

7. Kirjalike esildiste, täidetud küsimustike ja kirjade saatmise juhised

Kõik kirjalikud esildised, sealhulgas käesolevas teates nõutud teave, täidetud küsimustikud ja kirjavahetus, mida huvitatud isikud paluvad käsitleda konfidentsiaalsena, peavad olema märgistatud sõnaga „Limited” (5).

Huvitatud isikud, kes esitavad teavet märkega „Limited”, peavad vastavalt algmääruse artikli 19 lõikele 2 esitama ka teabe mittekonfidentsiaalse kokkuvõtte, millele lisatakse märge „For inspection by interested parties” (tutvumiseks huvitatud isikutele). Need kokkuvõtted peavad olema piisavalt üksikasjalikud, et võimaldada konfidentsiaalselt esitatud teabe sisust vajalikul määral aru saada. Kui konfidentsiaalset teavet edastav huvitatud isik ei esita nõutava vormi ja kvaliteediga mittekonfidentsiaalset kokkuvõtet, võib sellise konfidentsiaalse teabe jätta arvesse võtmata.

Huvitatud isikutel palutakse esitada kõik esildised ja taotlused elektrooniliselt (mittekonfidentsiaalsed esildised e-posti teel, konfidentsiaalsed esildised CD-R/DVD-le salvestatuna) ning neis peab olema märgitud huvitatud isiku nimi, aadress, e-posti aadress, telefoni- ja faksinumber. Täidetud küsimustike ja täienduste juurde kuuluvad volikirjad ja allkirjastatud tõendid tuleb esitada paberil, seega kas posti teel või kohale toimetatult allpool esitatud aadressil. Vastavalt dumpinguvastase algmääruse artikli 18 lõikele 2 tuleb huvitatud isikul teatada kohe komisjonile, kui ta ei saa esitada esildisi ja taotlusi elektroonilisel kujul. Lisateavet komisjoniga suhtlemise kohta võivad huvitatud isikud saada kaubanduse peadirektoraadi veebisaidi vastavalt veebilehelt: http://ec.europa.eu/trade/tackling-unfair-trade/trade-defence/

Komisjoni postiaadress:

European Commission Directorate-General for Trade Directorate H Office: N105 04/092 1049 Bruxelles/Brussel BELGIQUE/BELGIË Faks +32 22993704 E-posti: TRADE-AD-FASTENERS-DSB@ec.europa.eu

8. Koostööst hoidumine

Kui huvitatud isik ei võimalda juurdepääsu vajalikule teabele või ei esita seda ettenähtud tähtaja jooksul või takistab uurimist märkimisväärselt, võib vastavalt algmääruse artiklile 18 teha nii negatiivsed kui ka positiivsed järeldused kättesaadavate andmete põhjal.

Kui selgub, et huvitatud isik on esitanud vale või eksitavat teavet, jäetakse selline teave arvesse võtmata ning algmääruse artikli 18 kohaselt võib kasutada olemasolevaid andmeid. Kui huvitatud isik ei tee koostööd või teeb seda üksnes osaliselt ning uurimises kasutatakse kättesaadavaid andmeid, võib tulemus olla asjaomasele isikule ebasoodsam, kui see olnuks tema koostöö korral.

9. Isikuandmete töötlemine

Uurimise käigus kogutud isikuandmeid töödeldakse vastavalt Euroopa Parlamendi ja nõukogu 18. detsembri 2000. aasta määrusele (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (6).

10. Ärakuulamise eest vastutav ametnik

Huvitatud isikud võivad taotleda kaubanduse peadirektoraadi ärakuulamise eest vastutava ametniku sekkumist. Ärakuulamise eest vastutav ametnik on vahendaja huvitatud isikute ja komisjoni uurimistalituste vahel. Ärakuulamise eest vastutav ametnik vaatab läbi toimikule juurdepääsu taotlused, vaidlused dokumentide konfidentsiaalsuse üle, tähtaegade pikendamise taotlused ja kolmandate isikute ärakuulamistaotlused. Ärakuulamise eest vastutav ametnik võib korraldada üksiku huvitatud isiku ärakuulamise ning tegutseda vahendajana tagamaks, et huvitatud isiku õigust kaitsele kohaldatakse täiel määral.

Taotlus saada ärakuulamise eest vastutava ametniku juures ära kuulatud tuleb esitada kirjalikult ning selles tuleb selgitada taotluse esitamise põhjused. Uurimise algetapiga seonduvate küsimuste asjus tuleb ärakuulamistaotlused esitada 15 päeva jooksul pärast käesoleva teate avaldamist Euroopa Liidu Teatajas. Hiljem tuleb ärakuulamistaotlus esitada tähtaja jooksul, mille komisjon määrab kirjavahetuses huvitatud isikutega.

Lisateave ja kontaktandmed on huvitatud isikutele kättesaadavad kaubanduse peadirektoraadis ärakuulamise eest vastutava ametniku veebisaidil (http://ec.europa.eu/trade/tackling-unfair-trade/hearing-officer/index_en.htm).

(1) EÜT L 201, 26.7.2001, lk 10.

(2) ELT C 66, 6.3.2012, lk 29.

(3) ELT L 29, 31.1.2009, lk 1.

(4) ELT L 343, 22.12.2009, lk 51.

(5) See on konfidentsiaalne dokument vastavalt nõukogu määruse (EÜ) nr 1225/2009 (ELT L 343, 22.12.2009, lk 51) artiklile 19 ja GATT 1994 VI artikli rakendamist käsitleva WTO lepingu (dumpinguvastane leping) artiklile 6. Seda dokumenti kaitstakse ka Euroopa Parlamendi ja nõukogu määruse (EÜ) nr 1049/2001 (EÜT L 145, 31.5.2001, lk 43) artikli 4 kohaselt.

(6) EÜT L 8, 12.1.2001, lk 1.